BG Официален вестник на Европейския съюз L 30/45

РЕГЛАМЕНТ (ЕС) 2017/171 НА КОМИСИЯТА

от 30 януари 2017 година

за изменение на приложения II, III и IV към Регламент (ЕО) № 396/2005 на Европейския парламент и на Съвета по отношение на максимално допустимите граници на остатъчни вещества от аминопиралид, азоксистробин, циантранилипрол, цифлуфенамид, ципроконазол, диетофенкарб, дитиокарбамати, флуазифоп-П, флуопирам, халоксифоп, изофетамид, металаксил, прохексадион, пропахизафоп, пириметанил, Trichoderma atroviride щам SC1 и зоксамид във или върху определени продукти

(текст от значение за ЕИП)

ЕВРОПЕЙСКАТА КОМИСИЯ,

като взе предвид Договора за функционирането на Европейския съюз,

като взе предвид Регламент (ЕО) № 396/2005 на Европейския парламент и на Съвета от 23 февруари 2005 г. относно максимално допустимите граници на остатъчни вещества от пестициди във и върху храни или фуражи от растителен или животински произход и за изменение на Директива 91/414/ЕИО на Съвета (1), и по-специално член 5, параграф 1 и член 14, параграф 1, буква а) от него,

като има предвид, че:

(1) Максимално допустимите граници на остатъчни вещества (МДГОВ) за азоксистробин, диетофенкарб, флуазифоп-П, халоксифоп, прохексадион и пириметанил са установени в приложение II към Регламент (ЕО) № 396/2005. МДГОВ за дитиокарбамати, металаксил и зоксамид са определени в приложение II към посочения регламент и в част Б от приложение III към същия регламент. МДГОВ за аминопиралид, циантранилипрол, цифлуфенамид, ципроконазол, флуопирам и пропахизафоп са определени в част А от приложение III към посочения регламент. По отношение на изофетамид и Trichoderma atroviride щам SC1 няма конкретно определени МДГОВ и тези вещества не са включени в приложение IV към посочения регламент, така че по подразбиране се прилага стойността от 0,01 mg/kg, установена в член 18, параграф 1, буква б) от същия регламент.

(2) В рамките на процедура по разрешаването на употребата на продукт за растителна защита, съдържащ активното вещество аминопиралид, върху царевица бе подадено заявление в съответствие с член 6, параграф 1 от Регламент (ЕО) № 396/2005 за изменение на съществуващите МДГОВ.

(3) По отношение на азоксистробин такова заявление бе подадено за употребата му при ревен, ленено семе, семена от картам/шафранка и семена от пореч. По отношение на циантранилипрол такова заявление бе подадено за употребата му при трапезно грозде, ягоди, фасул (без шушулки), грах (без шушулки), артишок/ангинарии/кардун, билкови настойки от корени, подправки, които представляват корени и коренища. По отношение на цифлуфенамид такова заявление бе подадено за употребата му при костилкови плодове и артишок/ангинарии/кардун. По отношение на ципроконазол такова заявление бе подадено за употребата му при варива, ечемик и овес. По отношение на дитиокарбамати такова заявление бе подадено за употребата им при райски ябълки, след употребата на манкозеб върху този продукт. По отношение на флуазифоп-П такова заявление бе подадено за употребата му при тиквено семе. По отношение на флуопирам такова заявление бе подадено за употребата му при кайсии, пиперки, спанак и подобни листни зеленчуци, дълголистна цикория, подправки и ядливи цветя, грах (с шушулките), леща, други бобови с кодов номер 0260990, сусамово семе, слънчогледово семе, тиквено семе, семена от картам/шафранка, семена от пореч, конопено семе, рициново семе, ечемик, елда, овес и захарно цвекло. По отношение на металаксил такова заявление бе подадено за употребата му при грейпфрути, портокали, ягоди, брюкселско зеле и спанак и подобни листни зеленчуци. По отношение на прохексадион такова заявление беше подадено за употребата му при ягоди. По отношение на пропахизафоп такова заявление бе подадено за употребата му при целина с едри глави, пащърнак, магданоз на грудки, репички, карфиол, зеле, марули и салатни растения, маково семе, соя и семена от синап. По отношение на пириметанил такова заявление беше подадено за употребата му при праз. По отношение на зоксамид такова заявление беше подадено за употребата му при марули и салатни растения, спанак и подобни листни зеленчуци и подправки и ядливи цветя.

(4) В съответствие с член 6, параграфи 2 и 4 от Регламент (ЕО) № 396/2005 бе подадено заявление за употребата на диетофенкарб при банани и на халоксифоп-P при соя. Заявителите твърдят, че разрешените видове употреба на посочените вещества при тези култури в Южна и Централна Америка са довели до по-високи стойности на остатъчни вещества от разрешените с Регламент (ЕО) № 396/2005 МДГОВ и че е необходимо определянето на по-високи МДГОВ, за да се избегнат пречките пред търговията при вноса на посочените култури.

(5) В съответствие с член 8 от Регламент (ЕО) № 396/2005 посочените заявления бяха подложени на оценка от съответните държави членки и докладите за оценка бяха изпратени на Комисията.

(6) Европейският орган за безопасност на храните, наричан по-долу „Органът“, направи оценка на заявленията и на докладите за оценка, като обърна специално внимание на рисковете за потребителите и където е целесъобразно — за животните, и даде обосновани становища относно предложените МДГОВ (2). Той изпрати становищата си до Комисията и до държавите членки, като ги направи и обществено достъпни.

(7) В обоснованото си становище Органът стигна до заключението, че по отношение на употребата на азоксистробин при ревен, на флуопирам при захарно цвекло и на пропахизафоп при марули и салатни растения представените данни не са достатъчни за определянето на нови МДГОВ. Поради това съществуващите МДГОВ следва да бъдат запазени.

(8) По отношение на всички останали заявления Органът стигна до заключението, че са изпълнени всички изисквания във връзка с данните и че поисканите от заявителите изменения на МДГОВ са приемливи с оглед безопасността на потребителите въз основа на оценка на експозицията на потребителите за 27 конкретни групи европейски потребители. Органът взе предвид най-актуалната информация за токсикологичните свойства на веществата. Не бе установен риск от превишаване на допустимата дневна доза или на острата референтна доза нито при дългосрочната експозиция на посочените вещества чрез консумация на всички хранителни продукти, които биха могли да ги съдържат, нито при краткосрочната експозиция, дължаща се на прекомерна консумация на съответните продукти.

(9) С Регламент (ЕС) 2016/1015 на Комисията (3) бяха изменени няколко МДГОВ по отношение на флуазифоп-П. Считано от 19 януари 2017 г., с посочения регламент МДГОВ при тиквено семе бяха намалени до съответната граница на определяне. В интерес на правната сигурност е целесъобразно МДГОВ, предвидени в посочения регламент, да се прилагат от същата дата.

(10) По отношение на циантранилипрол и изофетамид Органът представи заключения относно партньорската проверка на оценката на риска от употребата на посочените активни вещества като пестицид (4). В този контекст той препоръча да се определят МДГОВ, които обхващат представителните видове употреба съгласно добрите селскостопански практики в Съюза. Комисията проведе консултации с референтните лаборатории на Европейския съюз относно подходящите граници на определяне.

(11) Активното вещество с нисък риск Trichoderma atroviride щам SC1 беше одобрено с Регламент за изпълнение (ЕС) 2016/951 на Комисията (5). Органът стигна до заключението (6), че по отношение на риска за потребителите при прием чрез храната не е предоставена цялата информация и е необходим по-задълбочен анализ от страна на лицата, отговарящи за управлението на риска. На заседанието си от 19 май 2016 г. Постоянният комитет по растенията, животните, храните и фуражите отбеляза, че въпросното вещество не произвежда съответни метаболити, които са със значителна токсичност или чиито нива водят до експозиция, по-висока от определяната за пренебрежимо малка (7). Поради това е целесъобразно посоченото вещество да бъде включено в приложение IV към Регламент (ЕО) № 396/2005.

(12) Въз основа на обоснованите становища и на заключението на Органа и като се вземат под внимание факторите, които са от значение за разглеждания въпрос, се счита, че съответните изменения на МДГОВ отговарят на изискванията на член 14, параграф 2 от Регламент (ЕО) № 396/2005.

(13) Поради това Регламент (ЕО) № 396/2005 следва да бъде съответно изменен.

(14) Мерките, предвидени в настоящия регламент, са в съответствие със становището на Постоянния комитет по растенията, животните, храните и фуражите,

ПРИЕ НАСТОЯЩИЯ РЕГЛАМЕНТ:

Член 1

Приложения II и III и IV към Регламент (ЕО) № 396/2005 се изменят в съответствие с приложението към настоящия регламент.

Член 2

Настоящият регламент влиза в сила на двадесетия ден след деня на публикуването му в Официален вестник на Европейския съюз.

Той обаче се прилага от 19 януари 2017 г. по отношение на МДГОВ за флуазифоп-П при тиквено семе.

Настоящият регламент е задължителен в своята цялост и се прилага пряко във всички държави членки. Съставено в Брюксел на 30 януари 2017 година. За Комисията Председател Jean-Claude JUNCKER

(1) ОВ L 70, 16.3.2005 г., стр. 1.

(2) Научните доклади на ЕОБХ са достъпни на следния уебсайт: http://www.efsa.europa.eu

Reasoned opinion on the modification of the existing maximum residue level for aminopyralid in maize (Обосновано становище относно изменението на съществуващите максимално допустими граници на остатъчни вещества (МДГОВ) за аминопиралид при царевица). EFSA Journal (Бюлетин на ЕОБХ) 2016;14(6):4497 [16 стр.].

Reasoned opinion on the modification of the existing maximum residue levels for azoxystrobin in various crops (Обосновано становище относно изменението на съществуващите максимално допустими граници на остатъчни вещества за азоксистробин при различни култури). EFSA Journal (Бюлетин на ЕОБХ) 2016;14(5):4459 [17 стр.].

Reasoned opinion on the modification of the existing maximum residue level for cyantraniliprole in table grapes (Обосновано становище относно изменението на съществуващите максимално допустими граници на остатъчни вещества за циантранилипрол при трапезно грозде). EFSA Journal (Бюлетин на ЕОБХ) 2016;14(7):4553 [14 стр.].

Reasoned opinion on the modification of the existing maximum residue levels for cyantraniliprole in various crops (Обосновано становище относно изменението на съществуващите максимално допустими граници на остатъчни вещества за циантранилипрол при различни култури). EFSA Journal (Бюлетин на ЕОБХ) 2015;13(10):4263 [25 стр.].

Reasoned opinion on the modification of the existing maximum residue levels for cyflufenamid in stone fruits and globe artichokes (Обосновано становище относно изменението на съществуващите максимално допустими граници на остатъчни вещества за цифлуфенамид при костилкови плодове и артишок/ангинарии/кардун). EFSA Journal (Бюлетин на ЕОБХ) 2016;14(6):4519 [14 стр.].

Reasoned opinion on the modification of the existing maximum residue levels for cyproconazole in pulses, barley and oat (Обосновано становище относно изменението на съществуващите максимално допустими граници на остатъчни вещества за ципроконазол при варива, ечемик и овес). EFSA Journal (Бюлетин на ЕОБХ) 2016;14(6):4526 [18 стр.].

Reasoned opinion on the setting of import tolerance for diethofencarb in bananas (Обосновано становище за определяне на допустими за целите на вноса стойности за диетофенкарб при банани). EFSA Journal (Бюлетин на ЕОБХ) 2016;14(8):4576 [18 стр.].

Reasoned opinion on the modification of the existing maximum residue level for mancozeb (expressed as carbon disulfide) in persimmons (Обосновано становище относно изменението на съществуващите максимално допустими граници на остатъчни вещества (МДГОВ) за манкозеб (изразен като въглероден дисулфид) при райски ябълки). EFSA Journal (Бюлетин на ЕОБХ) 2016;14(5):4495 [13 стр.].

Reasoned opinion on the modification of the existing maximum residue levels for fluazifop-P in pumpkin seeds (Обосновано становище относно изменението на съществуващите максимално допустими граници на остатъчни вещества за флуазифоп-П при тиквено семе). EFSA Journal (Бюлетин на ЕОБХ) 2016;14(5):4486 [14 стр.].

Reasoned opinion on the modification of the existing maximum residue levels for fluopyram in various crops (Обосновано становище относно изменението на съществуващите максимално допустими граници на остатъчни вещества за флуопирам при различни култури). EFSA Journal (Бюлетин на ЕОБХ) 2016;14(6):4520 [27 стр.].

Reasoned opinion on the setting of import tolerance for haloxyfop-P in soya beans (Обосновано становище за определяне на допустими за целите на вноса стойности за халоксифоп-P при соя). EFSA Journal (Бюлетин на ЕОБХ) 2016;14(7):4551 [15 стр.].

Reasoned opinion on the modification of the existing maximum residue levels for metalaxyl in various crops (Обосновано становище относно изменението на съществуващите максимално допустими граници на остатъчни вещества за металаксил при различни култури). EFSA Journal (Бюлетин на ЕОБХ), 2016;14(7):4521.

Reasoned opinion on the modification of the existing maximum residue level for prohexadione-calcium in strawberries (Обосновано становище относно изменението на съществуващите максимално допустими граници на остатъчни вещества (МДГОВ) за прохексадион-калций при ягоди). EFSA Journal (Бюлетин на ЕОБХ) 2016;14(7):4528 [13 стр.].

Reasoned opinion on the modification of the existing maximum residue levels for propaquizafop in various crops (Обосновано становище относно изменението на съществуващите максимално допустими граници на остатъчни вещества за пропахизафоп при различни култури). EFSA Journal (Бюлетин на ЕОБХ) 2016;14(2):4402 [31 стр.].

Reasoned opinion on the modification of the existing maximum residue level for pyrimethanil in leek (Обосновано становище относно изменението на съществуващите максимално допустими граници на остатъчни вещества за пириметанил при праз). EFSA Journal (Бюлетин на ЕОБХ) 2016;14(6):4514 [13 стр.].

Reasoned opinion on the modification of the existing maximum residue levels for zoxamide in various leafy crops (Обосновано становище относно изменението на съществуващите максимално допустими граници на остатъчни вещества за зоксамид при листни култури). EFSA Journal (Бюлетин на ЕОБХ) 2016;14(7):4527 [13 стр.].

(3) Регламент (ЕС) 2016/1015 на Комисията от 17 юни 2016 г. за изменение на приложения II и III към Регламент (ЕО) № 396/2005 на Европейския парламент и на Съвета по отношение на максимално допустимите граници на остатъчни вещества от 1-нафтилацетамид, 1-нафтилоцетна киселина, хлоридазон, флуазифоп-П, фуберидазол, мепикват и тралкоксидим във и върху определени продукти (ОВ L 172, 29.6.2016 г., стр. 1).

(4) Заключение относно партньорската проверка на оценката на риска от употребата на активното вещество циантранилипрол като пестицид. EFSA Journal (Бюлетин на ЕОБХ) 2014;12(9):3814 [249 стр.].

Заключение относно партньорската проверка на оценката на риска от употребата на активното вещество изофетамид като пестицид. EFSA Journal (Бюлетин на ЕОБХ) 2015;13(10):4265 [130 стр.].

(5) Регламент за изпълнение (ЕС) 2016/951 на Комисията от 15 юни 2016 г. за одобряване на активното вещество с нисък риск Trichoderma atroviride щам SC1 в съответствие с Регламент (ЕО) № 1107/2009 на Европейския парламент и на Съвета относно пускането на пазара на продукти за растителна защита и за изменение на приложението към Регламент за изпълнение (ЕС) № 540/2011 на Комисията (ОВ L 159, 16.6.2016 г., стр. 6).

(6) Заключение относно партньорската проверка на оценката на риска от употребата на активното вещество Trichoderma atroviride щам SC1 като пестицид. EFSA Journal (Бюлетин на ЕОБХ) 2015;13(4):4092 [33 стр.].

(7) Доклад за преглед на активното вещество Trichoderma atroviride щам SC1 (SANTE/10389/2016 rev. 1).